Maroela Motors-padtoets: Suzuki Vitara 1.6 GL+ ŉ ware gesinsrakker | Maroela Media
Die Suzuki Vitara 1.6 GL+ (Foto: Suzuki)
Ek het nie geweet dat die maatskappy Suzuki al in 1909 gestig is nie. In Suid-Afrika word Suzuki-motors as ŉ “kleiner” handelsmerk beskou – maar as jy dink aan die vuurvretende motorfietse wat hulle al jare lank maak, dan laat dit jou dink. Suzuki is ook onlangs gekies as Suid-Afrika se motorhandelsmerk van die jaar deur Cars se lesers. Toe nie so klein nie, nè?
Ook nie so klein nie is die Suzuki Vitara. ŉ Nuwe rigting teenoor die vorige 4×4 Vitaras van die 90’s, maar nou eerder ŉ luikrug/sportnutskruismodel met sitplek vir vyf mense en ŉ behoorlike kattebak. Ek is nie die nuwe Vitara se grootste liefhebber vanuit ŉ ontwerpoogpunt nie, daar is vir my bietjie te veel aan die gang daar – maar hoe sê die Engelse? Beauty is in the eye of the beholder … of hoe?
Die binneruim voel dadelik lekker ruim en sonder te veel fieterjasies. Duursame plastiek is aan die orde van die dag, maar in die prysklas kan ŉ mens nie meer verwag nie. Die sitplekke is lekker groot en gemaklik. Ek hou ook van die duursame swart bekleedsel. ŉ Mens raak taamlik vinnig gemaklik en gewoond aan die Vitara se proporsies. Al die gewone luukshede is ook daar om jou daaglikse reise met die gesin ŉ plesier te maak. Van ŉ lekker klankstelsel tot klimaat en spoedbeheer sowel as Bluetooth en die hele spektrum veiligheidstelsels.
Die lekkerste deel van die Vitara vir my is die atmosferiese 1.6 liter-viersilinderenjin onder die kap. Wat my betref, doen Suzuki ŉ paar dinge baie goed. Klein karretjies en enjins. Ek het al voorheen geskryf oor moderne turboaangejaagde enjins wat te doeltreffend is. Deesdae raak enjins maklik eentonig. Dit is nie die geval met dié 1.6 nie. Hy trek goed genoeg op lae toere – en is dan indrukwekkend lig op brandstof soos ŉ mens deur die dorp en spitsverkeer kruip.
As jy haastig raak, skakel ŉ paar ratte terug en moenie bang wees om die toerenaald hard te druk nie … nader aan die rooilyn is waar Suzuki se atmosferiese enjins hulle kouse optel en hol. Ek is oortuig dat die Vitara se 1.6-viersilinder ligter sal wees op brandstof op lae spoed en hoë spoed teenoor ŉ gelykstaande 1.2-turbo soos in baie ander handelsmerkprodukte te vinde is.
Die Vitara het lekker grondvryhoogte, is regtig lekker ruim vir vyf en sal ŉ redelike hoeveelheid bagasie kan insluk. Boonop is die Vitara ekonomies en glad nie duur nie. Cars, joernaliste en die publiek het hom ook onlangs gekies as hul kompakte gesinsvoertuig van die jaar. Én Suzuki is motorhandelsmerk van die jaar. Kan ŉ mens verkeerd kies?
Vitara 1.6 GL 86 kW/151 Nm 5.8 l/100 km R267 900
Vitara 1.6 GL+ 86 kW/151 Nm 5.8 l/100 km R303 900
Vitara 1.6 GL+ outo 86 kW/151 Nm 6 l/100 km R321 900
Vitara 1.6 GL= AllGrip 86 kW/151 Nm 5.8 l/100 km R327 900
Vitara 1.6 GLX outo 86 kW/151 Nm 6 l/100 km R337 900
Vitara 1.6 GLX AllGrip 86 kW/151 Nm 6.2 l/100 km R356 900
Die reeks word gedek deur Suzuki se 3 jaar/100 000 km-waarborg en 4 jaar/60 000 km-diensplan. Diensintervalle is elke 15 000 km.
Hyundai Creta 1.6 Executive 90 kW/150 Nm 7.9 l/100 km 5 jaar/150 000 km- waarborg
5 jaar/90 000 km- diensplan
7 jaar/200 000 km- dryfstelselwaarborg R319 900
Nissan Qashqai 1.2T Acenta 85 kW/190 Nm 6.2 l/100 km 6 jaar/150 000 km- waarborg
3 jaar/90 000 km- diensplan R349 900
Mitsubishi ASX 2.0 GL 110 kW/197 Nm 7.5 l/100 km 3 jaar/100 000 km- waarborg
5 jaar/90 000 km- diensplan R364 900
Die splinternuwe Hyundai Creta is die naaste mededinger in terme van grootte, prys en enjin. Die Hyundai-waarborg is onweerlegbaar. Tussen die twee dink ek dit gaan pure smaak wees waar jou geld heen sal gaan.
Die sukses van ‘n motor vervaardiger word bepaal deur sy naverkope diens, ongelukkig was my ervaring met ‘n Suzuki agentskap en Suzuki SA van so ‘n aard dat ek nie ooit weer met hulle sal besigheid doen.
Piet ek ook ook dieselfde se van GM (Chevrolet), Renault en Hyundai uit persoonlike ervaring. Terwyl alles normaal en reg verloop met die voertuie is alles oulik en vriendelik, maar sodra dinge verkeerd loop en hulle hul verpligtinge moet nakom verander die houding blitsvinnig!
Ek dink ‘n mens kan dit dalk van baie ander make ook sê. Dit hang seker maar af van situasie tot situasie. My ma se nuwe Celero het gelol en hulle het dit by haar huis kom uitsorteer. Dan is daar mense wat dink hulle koop ‘n BMW vir gewaarborgde naverkope diens, wat ook al met slegte diens te doene gekry het. So wat maak mens?